《赠霍渭先进士毕姻归南海长律一百韵》
明代·湛若水

发迹青云上，收身紫极边。相逢何恨晚，倾倒到忘年。

溟海千龄鹤，风波万斛船。是源终必达，若火势方然。

斗极应长定，星霜却屡迁。哲人无习气，圣学谢陈篇。

四宇云消尽，中天月自圆。有流皆赴海，无地不同天。

锻炼功须此，山林趣已偏。百途皆适国，一苇亦杭川。

尺蠖时乎屈，羚羊有或悬。陆沈须似朔，勇退每思钱。

敝帚真谁售，兰膏合自怜。侧身观世界，引手汲天泉。

铁笛吹何处，蒲团坐欲穿。前程无税驾，重任未弛肩。

在水应为润，存规必作员。一心从主宰，万事或因缘。

肯信神为速，还如静者便。掉头归海岛，障眼扫云烟。

尧舜非无受，羲皇更有前。多岐分炼术，捷径入金仙。

逝者无停息，斯文久绝传。开怀舒浩荡，洗耳藉潺湲。

到处逢膏火，将身赴熬煎。清凉思盥濯，荤血饱腥膻。

大隐金门客，叨陪玉帝筵。全身徒蛰虺，奋击愧高鹯。

瑗过年将迈，予诛志速悛。惭无退日手，犹树彗云鋋。

有客利攸往，何人敢与权。高坚劳钻仰，影响病拘挛。

根本方时发，支离在必蠲。艺游须有息，德猎迅于畋。

观海知无量，窥天失大全。中心秉明哲，和气会相宣。

至德酬知己，高谈谢世贤。庶几犹万一，彷佛见三千。

独步难为继，将开必有先。时贤生衮衮，粤秀起翩翩。

古调诚孤唱，高山未绝弦。流行虽宇宙，鱼兔有蹄筌。

蕴藉胡为者，声名骤隐焉。奎星元朗矅，文运亦回旋。

讨论随毛颖，游居即楮玄。骐骝产渥水，毛羽长青田。

子史如珠贯，经书以类连。玉金声互戛，苕翠色相鲜。

古器看黄吕，和音听铎舷。纷纷惊藻思，稍稍弄云笺。

历块迷途辙，追风累缠牵。同行常似砥，皇路忽如邅。

弃席还当惜，君恩忍遽捐。瓶冰占气候，尺水起漪涟。

枯草知兴废，元龟定涧瀍。七三梅有摽，花柳昼连阡。

去路瞻南斗，归途转北鞭。寿筵舞锦绣，月殿见婵娟。

珠剃先隆翟，峨冠细玩蝉。李桃酬种种，瓜瓞祝绵绵。

家徒四白壁，业有一青毡。永怀梁子节，不愧孟光钿。

牧犊心悲雉，东莱笔胜椽。光生魁堡里，华发秀山巅。

泉石宁耽恋，膏肓可疗痊。依依看院草，冉冉见池莲。

倒蔗渐如境，么荷苦似拳。会前釐室席，已兆讲堂鳣。

尘土浑缁素，风埃没锦鞯。灵源殊濯濯，静溜自涓涓。

习静依山下，行歌到海壖。大醒尘土梦，勇斩葫芦缠。

閒倚孤崖啸，魂酣绝嶂眠。未须游远骑，祇合坐中坚。

花发馨香远，云开锦绮妍。抢榆无大翼，止棘是轻翾。

允矣谁能拔，招之或以旃。尘头障霾雾，足底动星躔。

衾影恒存畏，盘盂亦致虔。至人无彼我，举世入陶甄。

谁捧寻常土，时方四六骈。醯鸡生翰简，负蝂累尘编。

开户誇新学，名家业旧专。诚能通内外，不必佩韦弦。

槁槁修形客，泠泠古寺禅。到头还自得，入手要求诠。

蜀犬多骇日，南辕岂适燕。十千凭奋迅，九万快高骞。

看剑歌还叠，拈杯语更延。途危防骥足，江涨慑蛟涎。

西土无仪凤，南州有杜鹃。笔谈先远寓，书舫蚤言还。

蹈海休从鲁，寻山谩觅佺。临流悲影独，涉水惜裳褰。

渊静忻潜鲤，天空看戾鸢。如君多直谅，合我补遗愆。

壶子机将杜，西铭意独镌。王孙何伥伥，芳草又芊芊。

远到仍胜重，孤征岂惮孱。为言同志子，共赴胜流铨。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。